MONO ปรับผังเซ่นผลงานต่ำเป้า! ปลดพนักงานล็อตใหญ่ 200 คน-ตั้งบก.ข่าวใหม่ “เบญจวรรณ สมสิน”
MONO ปรับผังเซ่นผลงานต่ำเป้า! ปลดพนักงานล็อตใหญ่ 200 คน-ตั้งบก.ข่าวใหม่ “เบญจวรรณ สมสิน”
18 ม.ค. 2563

ผู้สื่อข่าวรายงานว่า บริษัท โมโน เทคโนโลยี จำกัด (มหาชน) หรือ MONO เปิดเผยว่าฝ่ายบริหารงานบุคคลได้เรียกพนักงานฝ่ายต่างๆ เพื่อแจ้งให้ทราบถึงการปรับโครงสร้างครั้งใหญ่ โดยต้องลดจำนวนคน ซึ่งปัจจุบัน ฝ่ายข่าวมีพนักงานอยู่ประมาณ 80 คน และฝ่ายอื่นๆ ที่ต้องปรับรวมถึงฝ่ายบันเทิง ฝ่ายบริการลูกค้า รวมแล้วประมาณ 200 คน ซึ่งถือว่า เป็นการปรับใหญ่ที่สุดครั้งแรกของ MONO
ขณะเดียวกันมีการตั้ง บรรณาธิการบริหารฝ่ายข่าวคนใหม่ เบญจวรรณ สมสิน จากช่องสามแทนบรรณาธิการคนเดิมซึ่งได้ออกไปก่อนหน้านี้ราวกลางเดือนมกราคม
สำหรับโครงสร้างธุรกิจ MONO ประกอบด้วย 2 กลุ่มหลัก คือ กลุ่มธุรกิจสื่อ สื่อทีวี สื่อออนไลน์ บริการสมัครรับข้อมูลข่าวสาร สื่อวิทยุ และ กลุ่มธุรกิจการให้บริการคอนเทนต์ ประกอบด้วย ธุรกิจภาพยนตร์ ธุรกิจกีฬา ธุรกิจเพลง ธุรกิจบันเทิง ธุรกิจเกม ธุรกิจคอมเมิร์ช
ทั้งนี้ MONO รายงานผลประกอบการล่าสุดในไตรมาสที่ 3 ปี 2562 งวด 3 เดือน รายได้สื่อโฆษณาทีวี ลดลง 32.56 ล้านบาท คิดเป็น 7.85% เมื่อเทียบกับไตรมาสเดียวกันของปีก่อน และ ลดลง 123.40 ล้านบาท คิดเป็น 24.40% เมื่อเทียบกับไตรมาส 2 ของปีเดียวกัน
เนื่องจากไตรมาส 3 มี การแข่งขันที่รุนแรง เป็นผลจากช่องในอันดับ Top 5 มีเรทติงเติบโตขึ้นมาก อีกทั้งยังมีการจัดโปรโมชั่นเพื่อดึงเงินโฆษณาในช่วงเวลาดังกล่าว
ขณะที่ รายได้จากการให้บริการผ่านโทรศัพท์เคลื่อนที่ ประจำไตรมาส 3 อยู่ที่ 18.62 ล้านบาท ลดลง 20.37 ล้านบาทคิดเป็น 52.24% เมื่อเทียบกับไตรมาสเดียวกันของปีก่อน แต่มีแนวโน้มทรงตัวเมื่อเทียบกับไตรมาส 2 ของปีเดียวกัน
อย่างไรก็ตาม รายได้บริการ Monomax มีทิศทางที่ดีขึ้น โดยเพิ่มขึ้น 3.62 ล้านบาท คิดเป็น 30.65% เมื่เทียบกับไตรมาสที่แล้วของปีเดียวกัน รายได้สปอนเซอร์ชิปส์ เพิ่มขึ้น 34.74 ล้านบาท คิดเป็น 228.85% เมื่อเทียบกับไตรมาสเดียวกันของปีก่อน และเพิ่มขึ้น 19.08 ล้านบาท คิดเป็น 61.87% เมื่อเทียบกับไตรมาส 2 ของปีเดียวกัน
สรุปผลการดำเนินงานไตรมาส 3 ของปี62 บริษัทฯ มี EBITDA ลดลง 30.44% และขาดทุนสุทธิเพิ่มขึ้น 86.34% เมื่อเทียบกับไตรมาส 2 ของปีเดียวกัน ปัจจัยหลักเป็นผลจากรายได้การให้บริการสื่อโฆษณาลดลง
เมื่อรวม 9 เดือนของปี 2562 ขาดทุนสุทธิ 384.98 ล้านบาท เพิ่มขึ้นจากช่วงเดียวกันของปี 2561 ที่ขาดทุนสุทธิ 36.86 ล้านบาท โดย ราคาหุ้น MONO ปิดตลาดวันนี้ (17 ม.ค.) ปิดตลาดที่ 1.08 บาท ไม่เปลี่ยนแปลง ด้วยมูลค่าซื้อขาย3.63 แสนบาท
อนึ่งก่อนหน้านี้ นายปฐมพงศ์ สิรชัยรัตน์ ประธานเจ้าหน้าที่บริหาร ระบุว่าบริษัทวางแผนในช่วง 3 ปี (ปี 2563-65) โดยตั้งเป้ารายได้จะปรับขึ้นไปแตะ 5 พันล้านบาทในปี 2565 แม้ว่าในปีนี้คาดว่ารายได้จะพลาดเป้าหมาที่วางไว้ในระดับ3.5 พันล้านบาท
พร้อมทั้งคาดว่าจะสามารถล้างขาดทุนสะสมที่มี 1.58 พันล้านบาทภายใน 3 ปีนี้ โดยจะพลิกกลับมามีกำไรในปี 2563